Ο **Γιάννης Φραντζής** (1940 - 2006) ήταν Έλληνας ποδοσφαιριστής που αγωνιζόταν σαν επιθετικός και ήταν ένας παραγωγικός σκόρερ της δεκαετίας 1960. 

Ο υψηλόσωμος επιθετικός διακρίθηκε κυρίως με την Προοδευτική και με συνολικά 97 τέρματα (40 στη Β' Εθνική και 57 στην Α' Εθνική) αποτελεί πρώτος σκόρερ στην ιστορία της μέχρι σήμερα. Επίσης αποτελεί έναν από τους πρώτους ποδοσφαιριστές στα χρονικά, που αγωνίστηκαν και στις δύο ομάδες των «αιωνίων αντιπάλων», του Ολυμπιακού και του Παναθηναϊκού.

Οι παλαίμαχοι της Προοδευτικής και του Παναθηναϊκού οργάνωσαν το 2015 φιλικό αγώνα στη μνήμη του Γιάννη Φραντζή. Ο φιλικός αγώνας διεξήχθη στο Δημοτικό Γήπεδο Νίκαιας, έδρα της Προοδευτικής.

Καριέρα
-------

Ξεκίνησε την ποδοσφαιρική καριέρα του στην Χαλκηδόνα στα τέλη της δεκαετίας του '50, το 1958 και την περίοδο 1960-61 αγωνίστηκε στην -άτυπη ακόμα- Β' Εθνική, όπου ήταν από τους διακριθέντες παίκτες της ομάδας. Το καλοκαίρι του 1961 μεταπήδησε από τη Χαλκηδόνα στον Ολυμπιακό, με τον οποίο την περίοδο 1961-62 αγωνίστηκε για πρώτη φορά στην Α' Εθνική. Στους «ερυθρόλευκους» όμως δεν αξιοποιήθηκε το ταλέντο του, καθώς μετείχε σε αρκετούς αγώνες, χωρίς όμως να καθιερώνεται στη βασική ομάδα.

Με το τέλος του καλοκαιριού του 1962, τον Σεπτέμβριο, μεταπήδησε στην Προοδευτική, με τη φανέλα της οποίας καθιερώθηκε και διακρίθηκε, αποτελώντας ηγετικός σκόρερ της, τις περισσότερες περιόδους κατά τη θητεία του στην ομάδα. Με τους «βυσσινί», συνέχισε την περίοδο 1962-63 να αγωνίζεται στο πρωτάθλημα της Α' Εθνικής, από την οποία όμως στο τέλος της περιόδου υποβιβάστηκε. Την επόμενη περίοδο 1963-1964, σημειώνοντας συνολικά 40 τέρματα σε 30 αγώνες, συνέδραμε σημαντικά στην άμεση επάνοδο της Προοδευτικής στην Α' Εθνική, ενώ παράλληλα αναδείχθηκε και πρώτος σκόρερ της ομάδας και των τεσσάρων ομίλων της Β' Εθνικής. Έκτοτε, με τη φανέλα της Προοδευτικής αγωνίστηκε 4 χρονιές συνεχόμενα στην Α' Εθνική μέχρι την περίοδο 1967-68 που υποβιβάστηκε, ωστόσο σημειώνοντας 11 τέρματα αναδείχθηκε ξανά πρώτος σκόρερ της ομάδας, ενώ τις προηγούμενες περιόδους 1964-65 και 1966-67 σημείωσε συνολικά από 17 και 15 τέρματα αντίστοιχα αναδείχθηκε επίσης πρώτος σκόρερ της ομάδας και παράλληλα τρίτος σκόρερ της Α' Εθνικής. Συνολικά με τα «βυσσινί» σημείωσε 97 τέρματα, εκ των οποίων 40 στη Β' Εθνική και 57 στην Α' Εθνική, αποτελώντας μέχρι σήμερα τον πρώτο σκόρερ στην ιστορία της και τον πρώτο της σκόρερ της στην Α' Εθνική. 

Στη συνέχεια, το 1968 μεταπήδησε στον Παναθηναϊκό με τη φανέλα του οποίου αγωνίστηκε τις περιόδους 1968-69 και 1969-70 στο πρωτάθλημα της Α' Εθνικής, κατακτώντας δύο πρωταθλήματα και ένα Κύπελλο Ελλάδας αντίστοιχα. Μάλιστα, την πρώτη του περίοδο με την ομάδα του «τριφυλλιού», σημείωσε 12 τέρματα, αποτελώντας έναν από τους πρώτους σκόρερ της κατάκτησης του πρωταθλήματος, ενώ τη δεύτερη περίοδο σημείωσε συνολικά μόλις 2 τέρματα, ολοκληρώνοντας το πέρασμά του από τον Παναθηναϊκό, με σύνολο 14 τέρματα στην κορυφαία κατηγορία με τη φανέλα των «πρασίνων». Επίσης, την πρώτη χρονιά του με τη φανέλα του Παναθηναϊκού (1968-69) σκόραρε 1 τέρμα στον 2ο και νικηφόρο αγώνα με 2-0 εναντίον της Ντάρινγκ Κλαμπ Βρυξελλών για τον πρώτο γύρο του Κυπέλλου Εκθέσεων, το οποίο αποτελεί μοναδικό του επίσημο "ευρωπαϊκό" τέρμα και τη δεύτερη χρονιά του (1969-70) συμμετείχε στον 1 από τους 2 αγώνες εναντίον της Φόρβερτς Βερολίνου, για τον πρώτο γύρο του Κυπέλλου Πρωταθλητριών Ευρώπης, μοναδική του παρουσία στη συγκεκριμένη διοργάνωση.

Το 1970 μετακινήθηκε στη Σαλαμίνα για τον Αίαντα Σαλαμίνας, με τη φανέλα του οποίου αγωνίστηκε στη Β' Εθνική μέχρι και το 1974, όποτε και σταμάτισε την καριέρα του. Υπήρξε μόνιμος σχεδόν σκόρερ για τον Αίαντα, ενώ η ομάδα της Σαλαμίνας του έδωσε τιμητικά την αρχηγία της ομάδας στην τελευταία χρονιά της καριέρας του τη σεζόν 1973-74. Αξιοσημείωτο είναι πως έδωσε το παρόν και στο ιστορικό και συμβολικό φιλικό αγώνα με τον ΑΦΚ Άγιαξ στη Σαλαμίνα το 1973.

Επίσης το 1961 υπήρξε διεθνής με την Εθνική Ελλάδας νέων συμμετέχοντας στο Ευρωπαϊκό πρωτάθλημα. Σκόραρε 1 τέρμα στην εντός έδρας ήττα με 2-3 από τη Γαλλία.

Απεβίωσε από ανακοπή καρδιάς στις 9 Μαρτίου 2006 σε ηλικία 66 ετών.

Παραπομπές
----------

1. ↑  *"Ο δήμαρχος της Νίκαιας Στέλιος Μπενεντάτος έδωσε τιμητική πλακέτα στην οικογένεια του Γιάννη Φραντζή που έφυγε από τη ζωή"*, ant1news.gr
2. ↑  Greece 1998/99 • Rosters • A.O. Proodeftiki Neolaia top scorers, Αλέξανδρος Μαστρογιαννόπουλος, Rec.Sport.Soccer Statistics Foundation (RSSSF) (Αγγλικά)
3. ↑  Οι 20 «αιώνιοι» που... αλλαξοπίστησαν Αρχειοθετήθηκε 2016-03-05 στο Wayback Machine. redder.gr
4. ↑  Τα ρεκόρ της 91χρονης κόντρας των «αιωνίων», imerisia.gr
5. ↑  Φιλικό στη μνήμη του Γ. Φραντζή Προοδευτική και Παναθηναϊκός, pamebala.gr
6. ↑  εφ. "Αθλητική Ηχώ", 02/02/1961
7. ↑  Για θυμήσου...Τους έπερνε για ένα χρόνο και μετά τους έδειωχνε Αρχειοθετήθηκε 2017-01-27 στο Wayback Machine. tanea.gr
8. ↑  Ποδοσφαιρομάνα Κοκκινιά Πειραϊκή ενίσχυση στην Προοδευτική Αθλητική Ένωση Νικαίας, η μεγάλη πρωταγωνίστρια Δύο φίλοι στη Θεσσαλονίκη Αρχειοθετήθηκε 2017-01-27 στο Wayback Machine. tanea.gr
9. ↑  Greece - List of Second Level Topscorers, rsssf.com
10. ↑  Greece 1964/65, rsssf.com
11. ↑  Greece 1966/67, rsssf.com
12. ↑  Greece 1964/65, rsssf.com
13. ↑  Greece 1998/99 • Rosters • A.O. Proodeftiki Neolaia top scorers, Αλέξανδρος Μαστρογιαννόπουλος, Rec.Sport.Soccer Statistics Foundation (RSSSF) (Αγγλικά)
14. ↑   Αρχειοθετήθηκε 2016-09-22 στο Wayback Machine.Οι 20 πρωταθλήτριες ομάδες του ΠΑΟ
15. ↑  Νάτοι, νάτοι, ΟΛΟΙ οι πρωταθλητές[*νεκρός σύνδεσμος*], sentragoal.gr
16. ↑  Greece 1968/69[*νεκρός σύνδεσμος*], rsssf.com
17. ↑  Το «τριφύλλι» των 3.500 γκολ! Αρχειοθετήθηκε 2016-03-09 στο Wayback Machine. sportit.gr
18. ↑  Fairs' Cup 1968-69, rsssf.com
19. ↑  transfermarkt.gr
20. ↑  εφ. "Αθλητική Ηχώ", 03/09/1970
21. ↑  *"Η «ΤΕΛΕΥΤΑΙΑ» ΤΟΥ ΦΡΑΝΤΖΗ"*, εφ. Αθλητική Ηχώ, 28/9/1973, σελ. 2
22. ↑  εφ. "Αθλητική Ηχώ", 14/06/1973
23. ↑  Όταν ο Ajax ήρθε στην Ελλάδα, sport24.gr
24. ↑  εφ. "Αθλητική Ηχώ", 03/04/1961
25. ↑  *"Την τελευταία του πνοή άφησε χθες τα ξημερώματα από ανακοπή καρδιάς ο παλαίμαχος άσσος του Παναθηναϊκού, Γιάννης Φραντζής, σε ηλικία 66 ετών. Ο εκλιπών είχε μετεγγραφεί στους «πράσινους» (του Μπόμπεκ) το 1968 από την Προοδευτική (ταυτόχρονα με τους Αντωνιάδη, Ελευθεράκη, Γονιό, Βλάχο κ.λ.π.) και στα δύο χρόνια που φόρεσε τη φανέλα με το τριφύλλι πανυγήρισε δύο Πρωταθλήματα (1969, 1970) κι ένα Κύπελλο (1969) Ελλάδος. Συνολικά, με τον Παναθηναϊκό σημείωσε 14 γκολ στο Πρωτάθλημα, εκ των οποίων τα 12 την πρώτη του χρονιά, ενώ ένα σημείωσε στην Ευρώπη, απένταντι στη Ντάρινγκ, σφραγίζοντας την πρόκριση (2-0) στο β΄ γύρο του Κυπέλλου Κυπελλούχων (1968-69). Μετέπειτα αγωνίστηκε στον Αίαντα Σαλαμίνας. Η κηδεία του θα γίνει σήμερα στις 3 μ.μ. στον Ιερό Ναό του Προφήτη Ηλία, στην Αγία Παρασκευή. Χθες, ο Σύνδεσμος Παλαιμάχων Παναθηναϊκού, σε μήνυμά του εξέφρασε τη βαθύτατη θλίψη του για τον χαμό του Φραντζή, ενώ αντιπροσωπεία παλαιμάχων θα δώσει σήμερα το «παρών» στο τελευταίο αντίο."*, εφ. Αθλητική Ηχώ, 10/3/2006, σελ. 19

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |